政府已經完成基本法23條立法,保安局局長鄧炳強仲繼續周圍解說23條內容。估唔到佢仲去到九龍城街市了解民情,期間仲緊捉檔主「大妹姐」嘅玉手一邊解說23條。
鄧炳強出席電視台節目,主持忍唔住問「今日約你想傾吓國家安全教育,點解約我哋嚟街市,係咪有咩搞錯咗呀?」鄧炳強就話冇搞錯!佢解釋普羅大眾每日去街市,如果想了解市民睇法,街市就係最好嘅地方啦。
鄧炳強:拍拖都穩陣啲
去到九龍城街市,鄧炳強周圍同檔販傾偈,話23條立法之後,做生意就開心、出街行吓又開心、拍拖都穩陣啲呀!鄧炳強祝檔販好生意,去到豬肉檔,佢就問「有冇豬頸肉先,我都整返幾塊啦,平畀我得唔得呀?」佢同大家介紹幫襯咗呢檔好多年㗎啦。
行到去雞檔,首先由主持問檔主「大妹姐」,話通過咗23條立法之後,日常生活有冇咩變化。大妹姐就話冇變化,日日都係咁樣開工。呢個時候鄧炳強就出現喺佢身邊,大妹姐見到佢好開心,問可唔可以握手,不過擔心自己隻手好污糟。鄧炳強大方回應話「梗係可以啦,握完洗手咪得囉」。
解釋對廣大市民生活無影響
睇嚟鄧炳強唔嫌污糟,佢捉住大妹姐隻手唔放,一邊解釋批評政府係冇問題,政府好樂意聽市民意見。23條立法唔係針對普通嘅批評意見,係針對刻意用假消息煽動市民憎恨政府嘅行為,對廣大市民嘅生活冇影響。大妹姐和應話,「嚟買雞嘅買雞,行過嚟買餸嘅買餸,有咩影響啫?」傾完一輪之後,兩個人仲好開心合照留念。